《送知府滕光禄》
宋代·朱长文

榜登龙虎亚伦魁，一纪横飞长宪台。
谟议轩昂开日月，辞章雄伟鼓风雷。
朝端已庆明良会，庙论咸推将相才。
一跌云衢成老大，几迁方面叹邅回。
致君事业看霜鬓，经国风猷付玉杯。
驱弩屡惊园令出，引章还喜买臣来。
殿坟乍觉青松长，视学追怀绛帐开。
荣满江山增气象，仁沾里闬舞儿鲐。
齐云晚咏难留白，绿野新居欲继裴。
淮海巨藩虽重寄，傅岩须起作盐梅。

作者简介：朱长文（1039—1098）北宋书学理论家；字伯原，号乐圃、潜溪隐夫，苏州吴县人（今属江苏苏州），未冠。